A legjobb tíz közé csak egy vidéki gimnázium fért, a teljes, százas listán viszont csak az iskolák harmada fővárosi.

A Radnóti Miklós Gimnáziumnak tavaly sikerült megtörnie a Fazekas Mihály Gyakorló Általános Iskola és Gimnázium egyeduralmát, a friss, 2020-as rangsorban azonban újra visszakerült az élre a VIII. kerületi intézmény – írja a HVG oktatási szakportálja, az Eduline.

A százas lista első öt helyezettje:

Budapesti Fazekas Mihály Gyakorló Általános Iskola és Gimnázium ELTE Radnóti Miklós Gyakorló Általános Iskola és Gyakorló Gimnázium (Budapest) Budapest V. Kerületi Eötvös József Gimnázium Budapest I. Kerületi Toldy Ferenc Gimnázium ELTE Trefort Ágoston Gyakorló Gimnázium (Budapest)

A HVG kiadványából az is kiderül, hogy a Fazekas a hét részrangsor közül kettőt is vezet, köszönhetően az ott hagyományosan magas színvonalon zajló matematikaoktatásnak.

A legjobb tíz között jelentős túlsúlyban vannak a budapesti intézmények, egyetlen vidéki, a győri Kazinczy fért be közéjük. A legjobb húsz iskola között már jobb a vidéki-budapesti arány (7:13), a teljes százas listán pedig csak a gimnáziumok harmada fővárosi.

A lista összeállításakor idén is három fő szempontot vettek figyelembe a készítők:

a nappali tagozatos tizedik évfolyamosok 2018-as kompetenciamérésének eredményeit matematikából és szövegértésből,

a nappali tagozatosok érettségi eredményeit matematikából, magyar nyelvből és irodalomból, történelemből és idegen nyelvből, valamint

a felsőoktatási felvételin egyetemre-főiskolára bejutott diákok átlagpontszámát.

A kiadványban a rangsorok mellett számos interjú, cikk található a középiskolai oktatásról, az iskolai nyelvoktatásról, beiskolázási költségekről, az iskolaválasztásról, szakgimnáziumokról.

A HVG középiskolai rangsorát rendeljék meg itt vagy keressék az újságárusoknál.